DA Den Europæiske Unions Tidende CE 84/554

(2004/C 84 E/0632)

SKRIFTLIG FORESPØRGSEL E-0232/04

af Roger Helmer (PPE-DE) til Kommissionen

(2. februar 2004)

Om: Euro

Er Kommissionen enig med den tidligere formand for Kommissionen, Jacques Delors, som er blevet citeret for at have udtalt, at eurozonen ikke har udnyttet euroens økonomiske potentiale, og at Det Forenede Kongerige derfor, set i bagklogskabens lys, gjorde det rigtige, da de beholdt pundet og afslog at tilslutte sig euroen?

Er Kommissionen i sin helhed enig med den nuværende formand for Kommissionen, Romano Prodi, som har udtalt, at stabilitets- og vækstpagten til stabilisering af euroen er »dum«?

Svar afgivet på Kommissionens vegne af Pedro Solbes Mira

(25. marts 2004)

Udnyttelsen af euroens økonomiske potentiale kræver mere end vedtagelse af euroen. Det indebærer udvikling af en generel økonomisk strategi med henblik på forøgelse af vækstpotentialet. Dette er, hvad strategien fra Det Europæiske Råds møde i Lissabon den 23. og 24. marts 2000 tager sigte på. Økonomiske reformer med henblik på en forøgelse af Europas vækstpotentiale er et nøgleelement i denne strategi. De fremskridt, der gøres med hensyn til gennemførelsen af den strategi, gennemgås hvert forår af Det Europæiske Råd på grundlag af en rapport fra Kommissionen. Den seneste forårsrapport, vedtaget af Kommissionen den 21. januar 2004, konkluderer, at skønt der er gjort fremskridt inden for en række nøgleområder, lever medlemsstaternes gennemførelse af reformerne ikke op til forventningerne, og en række sektorer står endda over for betydelige vanskeligheder.

Ikke desto mindre har der været visse fremskridt med hensyn til jobskabelse: 6 millioner jobs skabt siden 1999 på trods af den økonomiske afmatning, betydelige forbedringer med hensyn til langtidsarbejdsløshed og kvinders beskæftigelse, bedre muligheder for konkurrence på flere strategiske netværksmarkeder (telekommunikation, energi, jernbanegodstransport osv.), internet-forbindelser i skoler, erhverv, offentlige administrationer og husholdninger.

Kommissionen har altid sagt, at Det Forenede Kongerige vil være velkomment i euroområdet, hvis det opfylder konvergenskriterierne som fastsat i EF-traktaten, såfremt Det Forenede Kongerige beslutter at det ønsker at vedtage euroen. Den 9. juli 2003 offentliggjorde Det Forenede Kongeriges regering også sin egen vurdering af de fem økonomiske tests for indtræden i Den Økonomiske og Monetære Union (ØMU), idet den anerkendte fordelene ved at vedtage euroen, men vurderede at tiden ikke var moden.

Den 27. november 2002 vedtog Kommissionen en meddelelse, hvori den fremsatte forslag til en bedre samordning af finanspolitikken (1). Forslagene tager sigte på at styrke den økonomiske begrundelse, der ligger til grund for finanspolitiske beslutninger som en del af en generel strategi til styrkelse af samordningen af finanspolitikken, idet der lægges mere vægt på det indbyrdes forhold mellem finanspolitik og behovet for strukturreformer i Unionen.

Den 13. januar 2004 vedtog Kommissionen endvidere en trestrenget strategi for at tydeliggøre og forbedre den økonomisk-politiske samordning og overvågning. (2) Som en del af denne strategi, baseret på erfaringerne fra de fem første år med ØMU og med udgangspunkt i meddelelsen fra november 2002, vil Kommissionen fremsætte nye forslag til styrkelse af økonomisk ledelse i fremtiden. Forbedringer inden for gennemførelsen af stabilitets- og vækstpagten vil udgøre en del af dette initiativ.

(1) KOM(2002) 668 endelig udg.

(2) Se endvidere svar på skriftlig forespørgsel E-4071/03 fra Ribeiro e Castro, Se side 520.